ตำบลบึงบา

บึงบา เป็นตำบลหนึ่งของอำเภอหนองเสือ จังหวัดปทุมธานี สภาพพื้นที่เป็นที่ราบลุ่ม มีคลองขุดชลประทานสำคัญไหลผ่าน ได้แก่ คลองเก้า คลองสิบ คลองสิบเอ็ด รวมทั้งคลองแอนหรือคลองกลางต่าง ๆ ที่คั่นระหว่างคลองชลประทานสายหลัก 

ในด้านการปกครองส่วนท้องถิ่น ท้องที่ตําบลบึงบาอยู่ในความดูแลขององค์กร 2 องค์กร ได้แก่ เทศบาลตำบลหนองเสือและองค์การบริหารส่วนตำบลบึงบา เทศบาลตำบลหนองเสือเดิมมีฐานะเป็นสุขาภิบาลหนองเสือ ได้รับการจัดตั้งเป็นเทศบาลเมื่อวันที่ 25 พฤษภาคม พ.ศ. 2542 ส่วนองค์การบริหารส่วนตำบลบึงบาเดิมมีฐานะเป็นสภาตําบลบึงบา ได้รับการจัดตั้งเป็นองค์การบริหารส่วนตําบลเมื่อวันที่ 2 มีนาคม พ.ศ. 2538 ที่ดินส่วนใหญ่ในเขตเทศบาลมักใช้เพื่อการอยู่อาศัย การสาธารณูปโภค การอุตสาหกรรม และการพาณิชยกรรม ส่วนที่ดินนอกเขตเทศบาลยังคงใช้สำหรับการเกษตรเป็นหลัก ผลผลิตที่สำคัญได้แก่ ข้าว กล้วย แก้วมังกร ลำไย และส้มเขียวหวานองค์การบริหารส่วนตำบลบึงบา. "ผลิตผลทางการเกษตร." [ออนไลน์]. เข้าถึงได้จาก: http://bungba-sao.go.th/public/agricultural/data/listagricultural/agricultural_category_id/1/menu/163  [ม.ป.ป.]. สืบค้น 9 กันยายน 2563.

 ประวัติ 
ตามคำบอกเล่าของผู้สูงอายุในตำบลบึงบา ผู้ที่เข้ามาตั้งถิ่นฐานในบริเวณนี้ช่วงแรกเริ่มเข้ามาในสมัยขุนบุรีบำรุงรักษ์ คาดว่าเป็นชาวจีนแจวเรือจ้างและมีการบอกต่อกันว่ามีพื้นที่เหมาะแก่การทำนา จึงมีผู้ย้ายถิ่นเข้ามาเพิ่มขึ้น ส่วนมากมาจากนนทบุรี บ้านแพ้ว และองครักษ์ณรงค์ โพธิ์พฤกษานันท์. (2559). รูปแบบการพัฒนาน้ำข้าวกล้องผสมสมุนไพร โดยวิธีการบูรณาการการจัดการความรู้ในศตวรรษที่ 21 สู่ชุมชน ของนักวิจัยปฏิบัติการแบบมีส่วนร่วม กลุ่มภาคกลาง. วารสารวิชาการรับใช้สังคม มหาวิทยาลัยเทคโนโลยีราชมงคลล้านนา, 1(2), หน้า 17. บริเวณนี้ในอดีตมีลักษณะเป็นที่ราบลุ่ม มีบึงและหนองขนาดใหญ่เป็นจำนวนมาก ในบึงและหนองเหล่านั้นมีต้นบา (ไม้น้ำชนิด Nymphoides indica) ขึ้นอยู่ทั่วไป เมื่อมีการจัดตั้งตำบลจึงเรียกท้องที่นี้ว่า ตำบลบึงบา

 ที่ตั้งและอาณาเขต 
ตำบลบึงบาตั้งอยู่ทางตอนกลางและตอนใต้ของอำเภอหนองเสือ มีอาณาเขตติดต่อกับตำบลข้างเคียงดังต่อไปนี้
 ทิศเหนือ ติดต่อกับตำบลบึงกาสาม (อำเภอหนองเสือ)
 ทิศตะวันออก ติดต่อกับตำบลนพรัตน์และตำบลหนองสามวัง (อำเภอหนองเสือ)
 ทิศใต้ ติดต่อกับตำบลบึงสนั่น (อำเภอธัญบุรี)
 ทิศตะวันตก ติดต่อกับตำบลบึงบอนและตำบลบึงชำอ้อ (อำเภอหนองเสือ)

 การแบ่งเขตการปกครอง 
ตำบลบึงบาแบ่งเขตการปกครองออกเป็น 8 หมู่บ้าน ได้แก่
 หมู่ที่ 1 บ้านไทรย้อย อยู่ในเขตองค์การบริหารส่วนตำบลบึงบาทั้งหมู่
 หมู่ที่ 2 บ้านวังตะเคียนพัฒนา หรือ บ้านวังตะเคียน อยู่ในเขตองค์การบริหารส่วนตำบลบึงบาทั้งหมู่
 หมู่ที่ 3 บ้านแสงมณี อยู่ในเขตองค์การบริหารส่วนตำบลบึงบาทั้งหมู่
 หมู่ที่ 4 บ้านแสนสุข อยู่ในเขตองค์การบริหารส่วนตำบลบึงบาทั้งหมู่
 หมู่ที่ 5 บ้านบึงพัฒนา หรือ บ้านบึงบา อยู่ในเขตเทศบาลตำบลหนองเสือทั้งหมู่
 หมู่ที่ 6 บ้านบึงพัฒนา หรือ บ้านปากบึงพัฒนา อยู่ในเขตเทศบาลตำบลหนองเสือทั้งหมู่
 หมู่ที่ 7 บ้านศาลาลอย อยู่ในเขตองค์การบริหารส่วนตำบลบึงบาทั้งหมู่
 หมู่ที่ 8 บ้านทุ่งรวงทอง อยู่ในเขตองค์การบริหารส่วนตำบลบึงบาทั้งหมู่

 การคมนาคม 
เส้นทางสายสำคัญที่ใช้สัญจรภายในพื้นที่ตำบลบึงบาและเชื่อมต่อกับตำบลอื่น ๆ ได้แก่
 ทางหลวงแผ่นดินหมายเลข 3261 สายคลอง 10 – ปากคลอง 13
 ทางหลวงชนบท ปท.3023 สายแยกทางหลวงหมายเลข 305 (กม.ที่ 26+350) – เลียบคลอง 11 ฝั่งตะวันตก
 ทางหลวงชนบท ปท.3027 สายแยกทางหลวงหมายเลข 305 (กม.ที่ 23+750) – เลียบคลอง 10 ฝั่งตะวันตก
 ทางหลวงชนบท ปท.4001 สายแยกทางหลวงหมายเลข 3261 (กม.ที่ 8+800) – บ้านคลองห้า
 ทางหลวงท้องถิ่น ปท.ถ 1-0001 สายบ้านวังตะเคียน–บ้านแสงมณี
 ทางหลวงท้องถิ่น ปท.ถ 1-0021 สายคลองชลประทานที่ 9 ฝั่งตะวันออก
 ทางหลวงท้องถิ่น ปท.ถ 19-017 สายแยกทางหลวงหมายเลข 3261 – บ้านคลองสิบสาม และทางหลวงท้องถิ่นสายแอน 1

 อ้างอิง 

บึงบา